Covid-19: Vlak 1-regulasies aangekondigPres. Cyril Ramaphosa. (Foto: GCIS) Pres. Cyril Ramaphosa het Woensdagaand gesê die land sal vanaf 20 September 2020 skuif na vlak 1 van die regulasies om die verspreiding van Covid-19 te bekamp. Hy het tydens ŉ regstreekse toespraak gesê die land het die storm deurstaan en dat dit blyk dat die land die ergste fase van die pandemie beleef het terwyl die kapasiteit van die gesondheidsorgstelsel beskerm is. “Die grootste uitdaging en ons belangrikste taak nou is om seker te maak dat daar nie ŉ skielike toename in gevalle sal wees nie. Verskeie lande het ŉ tweede golf van infeksies beleef en hulle moes weer streng afsonderingsregulasies instel. Dit is iets wat ons wil vermy,” het Ramaphosa gesê. Volgens die president is die departement van gesondheid in staat om nou al hoe meer toetse te doen en die kriteria vir toetsing word vergroot. Alle persone wat in hospitale opgeneem word sal getoets word, alle buitepasiënte wat simptome toon sal getoets word, en alle persone wat in nabye kontak was met persone wat positief getoets het vir Covid-19, sal getoets word, of hulle enige simptome toon of nie. Maak van dié app gebruik Ramaphosa doen ŉ beroep op alle Suid-Afrikaners met ŉ slimfoon om die “Covid Alert South Africa”-app in die Apple App Store of Android Play Store af te laai. Volgens die president sal dié app deur middel van Bluetooth-tegnologie die gebruiker in kennis stel indien jy die afgelope 14 dae in kontak was met ŉ ander persoon wat positief getoets het vir Covid-19. “Die app is anoniem en samel nie enige persoonlike inligting gebruik nie. Jou ligging en beweging word ook nie gestoor op die app nie en dit is dus veilig om te gebruik,” het hy gesê. Die departement van gesondheid maak ook van WhatsApp gebruik om toetsresultate aan persone te stuur en in kennis te stel indien jy moontlik aan die virus blootgestel is. Vlak 1-regulasies ingestel “ŉ Verdere afname in gevalle beteken dat ons ŉ nuwe fase kan betree in ons reaksie op die pandemie. Ons kan die land en die ekonomie nou laat terugkeer na ŉ situasie wat baie meer lyk soos die lewens wat ons ses maande gelede gelei het. Ons sal soveel as moontlik beperkings ophef soos wat dit veilig is om te doen,” het hy gesê. Internasionale reise Die president het gesê beperkings op internasionale reise sal geleidelik en versigtig opgehef word. Reis na en van Suid-Afrika vir besigheid en ontspanning tree vanaf 1 Oktober 2020 in werking, onderworpe aan verskeie maatreëls: Die president het gesê die nuwe regulasies sal binne die volgende paar dae gepubliseer word en ministers sal gedetailleerde besonderhede verskaf.